FI Euroopan unionin virallinen lehti C 89/62

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2014/C 89/10

Hakemuksen julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

NEUVOSTON ASETUS (EY) N:o 510/2006 (2)

maataloustuotteiden ja elintarvikkeiden maantieteellisten merkintöjen ja alkuperänimitysten suojasta

”TORRONE DI BAGNARA”

EY-N:o: IT-PGI-0005-01101-27.03.2013

SMM ( X ) SAN ( )

1. Nimi

”Torrone di Bagnara”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 2.4. Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Nimitys ”Torrone di Bagnara” viittaa yksinomaan tuotteeseen, joka valmistetaan keittämällä ja käsittelemällä hunajaa, sokeria ja paahdettuja, kuorimattomia manteleita sekä jauhettua kanelia ja jauhettua mausteneilikkaa ja jonka päällysteenä on kidesokeria tai sokeroimatonta kaakaojauhetta.

”Torrone di Bagnarasta” on kaksi eri versiota päällysteestä riippuen:

Martiniana (päällysteenä kidesokeria)

Torrefatto glassato (päällysteenä sokeroimatonta kaakaojauhetta)

Kulutukseen saatettaessa tuotteella on oltava seuraavat fyysiset ja aistinvaraiset ominaisuudet:

Muoto: suorakaiteenmuotoinen suuntaissärmiö, kulmista pyöristetty

Mitat:

pituus: vähintään 4 ja enintään 12 cm;

leveys: vähintään 1,5 ja enintään 2,5 cm;

korkeus: vähintään 1,5 enintään 2,5 cm;

paino: vähintään 14 g ja enintään 35 g.

Ulkonäkö: epätasainen ja väriltään ruskeansävyinen (nk. manto di monaco, eli munkinkaavuksi kutsuttu väri) kidesokerilla päällystetty pinta (Martiniana) tai kiiltävä, tasainen ja silotettu, väriltään tummanruskea sokeri- ja kaakaosekoituksella päällystetty pinta (Torrone glassato).

Sisällys: väriltään ruskeansävyinen, tasaisesti leviteltyjä manteleita laajalti

Koostumus: rapea ja murea

Maku: Haukatessa nougat on mureneva ja rapea, mikä saadaan aikaan mantelien oikeanlaisella paahtoasteella ja sokerimassan kuumentamisella korkeassa lämpötilassa. Tuotteen makeutta tasoittaa paahdettujen manteleiden maku ja selvä paahdetun karamellin aromi miedolla mausteisella jälkimaulla, johon Torrefatto glassato -versiossa sisältyy myös sokeroimattoman kaakaojauheen maku.

3.3 Raaka-aineet (ainoastaan jalostetut tuotteet)

”Torrone di Bagnara” on valmistettu seuraavista ainesosista:

Pakolliset ainesosat

Nougat'n ainesosat

— Hienosokerista ja kirkkaasta appelsiininkukkahunajasta tai monikukkahunajasta taikka punanätkinhunajasta koostuva sokeriseos;

— kuorimattomia makeamanteleita;

— jauhettua kanelia ja jauhettua mausteneilikkaa;

Päällysteen ainesosat

— Martiniana-versio: hienosokeri kuorrutukseen, kidesokeri tomutukseen

— Torrefatto Glassato -versio: hienosokeri, – mahdollisesti korvattu osittain sulalla sokerilla – kuorrutukseen, sokeroimaton kaakaojauhe, jossa 22–24 % kaakaovoita.

Kummankin version valinnaiset ainesosat

Munanvalkuainen tai munan valkuaisaine; vanilliini; sitrushedelmistä saadut haihtuvat öljy; apuaine sokerisiirapin valmistamiseksi.

Tuote ei sisällä väri- eikä säilöntäaineita.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

”Torrone di Bagnaran” kaikki ainesosien työstämisen vaiheet ja tuotteen leivonta tapahtuvat rajoitetulla maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

”Torrone di Bagnaraa” myydään yksittäispakkauksissa tai useamman tuotteen pakkauksessa. Laadun turvaamiseksi tuote on pakattava neljän tunnin sisällä tuotteen jäähdyttämisestä. Näin voidaan välttää mahdollinen bakteriologinen saastuminen sekä varmistaa, ettei tuote ime kosteutta ulkoisesta ympäristöstä, minkä seurauksena olisi paitsi homeen muodostumisen vaara varastoinnin aikana myös tuotteen välitön liiallinen pehmeneminen, joka vaikuttaa haitallisesti sekä tuotteen ulkonäköön (kuorrutuksen hajoaminen tai pienet pintahalkeamat) että sen koostumukseen (rapeus kärsii). Tässä vaiheessa on myös vältettävä tuotteen ylimääräistä käsittelyä, jotta pinta ei menetä kiiltoaan (Torrefatto glassato) tai osaa sokeripäällysteestään (Martiniana).

3.7 Merkintöjä koskevat erityissäännöt

Yksittäispakkauksissa myytävä ”Torrone di Bagnara” on oltava käärittynä päällyskääreeseen, jossa on maininnat ”Torrone di Bagnara”, ”Indicazione Geografica Protetta” (”suojattu maantieteellinen merkintä”) kokonaisuudessaan kirjoitettuna (lisäksi voidaan mainita myös lyhenne ”IGP” (”SMM”)) ja/tai Euroopan unionin tunnus ja jäljempänä esitetty tuotteen tunnus.

Useamman tuotteen pakkauksessa, eli useita yksittäispakattuja nougat-paloja sisältävässä rasiassa tai laatikossa myytävässä ”Torrone di Bagnarassa” edellä mainitut merkinnät ja kuvatunnukset on oltava sekä pakkauksessa (rasia tai laatikko) että yksittäisten tuotteiden päällyskääreissä.

Pakkauksessa ei saa olla mitään muita määritteitä, joita ei ole tässä mainittu.

Kahteen kuorrutustyyppiin (Martiniana tai Torrone glassato) viittaavat lisämaininnat ovat kuitenkin sallittuja sekä tuotemerkkeihin viittaavat merkinnät, myös historiallisluonteiset, kunhan ne eivät ole omiaan johtamaan kuluttajaa harhaan, sekä muut totuudenmukaiset ja todennettavissa olevat viittaukset, jotka ovat yhteisön, kansallisten tai alueellisten säännösten nojalla sallittuja.

Tuotteen tunnuksen yläosassa on kirjoitettuna yhdellä rivillä ”Torrone di Bagnara”; tunnuksen keskiosassa on tyyliteltynä Rocca di Bagnara -linnoitus, jonka alapuolella on merenneidon hahmo, jonka vartalo muodostuu kaarevasta viivasta.

4. Maantieteellisen alueen tarkka rajaus

”Torrone di Bagnaran” tuotantoalue sijaitsee Reggio Calabrian maakunnassa ja kattaa Bagnara Calabran kunnan koko alueen.

5. Yhteys maantieteelliseen alkuperään

5.1 Maantieteellisen alueen erityisyys

Maantieteellinen alue on merenrantakaupunki, joka sijaitsee korkean ja jyrkän kallioseinämän juurella, minkä vuoksi maatalouselinkeinon harjoittaminen ei ole koskaan ollut mahdollista muutamia penkereellä olevia kapeita viiniköynnösrivejä lukuun ottamatta. Tämä seikka on myös vaikeuttanut kauppaa sisämaan kanssa. Siksi Bagnaran talouskehitys on ollut sidoksissa mereen, ja perinteiset paikalliset tuotteet on saatettu myyntiin meriteitse. Paikalliset tuotteet vaihdettiin usein sokeriin ja mausteisiin. Tämä mahdollisti paikallisten maustekauppojen –”Torrone di Bagnaraa” valmistavien nykyisten teollisuus- ja käsityöläisyritysten edeltäjien – syntymisen 1800-luvun alkupuolella. Juuri maustekaupat toimivat kaupungissa kehittyvän ammattitaidon kehtoina. Tämä osaaminen näkyy edelleen nykypäivänä sekä ainesosien että valmistusmenetelmien erityistuntemuksena.

5.2 Tuotteen erityisyys

”Torrone di Bagnarasta” joka on perinteisesti tuotettu samannimisessä kaupungissa, on myynnissä kahta eri versiota, Martiniana ja Torrefatto glassato. ”Torrone di Bagnaran” ominaisuus, jonka ansiosta se on vakiinnuttanut paikkansa kuluttajien keskuudessa, on sen murea ja rapea koostumus. Tämä ominaisuus juontaa juurensa perinteiseen tapaan keittää seosta korkeassa lämpötilassa suurella liekillä, mikä poikkeaa tavallisten nougat'iden vesihauteessa alhaisessa lämpötilassa tapahtuvasta valmistuksesta. Myös tuotteen muut aistinvaraiset ominaisuudet, kuten sisuksen ruskeansävyinen väri ja paahdetun karamellin maku, syntyvät tämän valmistustavan ansiosta. ”Torrone di Bagnaralle” tunnusmerkillistä on myös tuotantoalueen historiallinen perintö eli mausteet, jotka rikastavat ”Torrone di Bagnaran” makua ja tekevät sen ainutlaatuiseksi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

”Torrone di Bagnaran” ajan myötä saavuttaman suuren suosion voidaan katsoa saaneen alkunsa vuonna 1846, kun tuote mainittiin edelleenkin toimivan perheomistuksessa olevan konditorian erikoisuutena. Konditoriasta tuli vuosisadan lopulla Savoien hovin hovihankkija. Useat aikalaisasiakirjat todistavat tuotteen intensiivisestä tuotanto- ja lähettämistoiminnasta. Vuonna 1885 kirjailija N. Marcone totesi seuraavaa: ”Bagnaran nougat'ita on lähetetty ympäri maailmaa, ja ne taatusti ovat ansainneet moisen kunnian” (”Un viaggio in Calabria. Impressioni e ricordi”). ”Torrone di Bagnaran” maine säilyy läpi koko 1900-luvun. Vuonna 1983 historioitsija A. Giuffrè toteaa kirjassaan ”Storia di Bagnara””Torrone di Bagnaran” erityislaatuisuuden tehneen Bagnarasta kuuluisan.

”Torrone di Bagnara” on myös mainittu useissa paikallisissa sanomalehdissä, ravintolaoppaissa ja aikakauslehdissä rajatun maantieteellisen alueen tyypillisenä tuotteena. Gazzetta del sud -sanomalehdessä 14. joulukuuta 1995 julkaistussa artikkelissa ”Le tante vie del torrone” Bagnaran kuntaa kutsutaan niin sanotun ”nougat-tien” lähtöpisteeksi, ja siinä mainittiin joitakin yrittäjäperheitä, joilla on pitkät perinteet ”Torrone di Bagnaran” valmistamisessa. Ruokaoppaan ”Atlante dei prodotti tipici dei Parchi Italiani” (vuoden 2002 painos, s. 215) Calabrian makeistuotteille omistetussa artikkelissa mainitaan perinteisestä nougat'n valmistuksestaan kuuluisa Bagnara Calabran kaupunki ja esitellään nougat'iden erilaisia versioita ja ainesosia. Julkaisussa ”Calabria sapori di una terra antica — le specialità enogastronomiche regionali d’eccellenza ed i prodotti tipici di qualità” (s. 11, Ed. Regione Calabria, 2004) puolestaan mainitaan ”Torrone di Bagnara” tyypillisenä calabrialaisena makeistuotteena. Joka vuoden marraskuun lopulla järjestetään ”Festa del Torrone”, jonka tarkoitus on vahvistaa tuotteen yhteyttä alueeseen ja osaltaan ylläpitää tuotteen tunnettuutta.

Historiallis-kulttuurisia näkökohtia

Toisen maailmansodan jälkeisenä aikana useat pienyritykset kukoistivat, minkä seurauksena syntyi kokonainen ”Torrone di Bagnara -seutu”, jossa toimi erittäin aktiivisia valmistajia. Tämä mahdollisti erilaisten erikoistekniikoiden kehittymisen samoin kuin sellaisen osaamisen ja ammattitaidon säilyttämisen ja kehittämisen, jota tarvitaan sekä ainesosien käsittelyssä että molempien versioiden, Martinianan ja Torrefatto Glassaton, lopulliseen muotoonsa saattamisessa. Tämä osaaminen ja ammattitaito on siirtynyt sukupolvelta toiselle, eikä vastaavanlaista löydy muilta alueilta.

Lisäksi paikallisessa erikoisterminologiassa on edelleen ammattisanastoa, joka on peräisin vanhasta tuotantoperinteestä, kuten ”manto di monaco”(munkinkaapu), joka kuvaa nougat'n väriä, ”cotta”, joka tarkoittaa lämmintä ja vielä muodotonta nougat-sekoitusta sekä ”torroniera”, jolla viitataan sokerileipurien käyttämään erikoiskattilaan.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (3))

Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza (ylhäällä oikealla) ja sen jälkeen ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.